钦定古今图书集成/理学汇编/文学典/第062卷 > 李琪
## 钦定古今图书集成/理学汇编/文学典/第062卷 > 李琪

按《五代史》本传：“琪字台秀，河西炖煌人也。少举进士，
博学宏辞，累迁殿中侍御史，与其兄珽皆以文章知
名。唐亡，事梁太祖为翰林学士。梁兵征伐四方，所下
书诏，皆琪所为，下笔辄得太祖意。末帝时，为御史中
丞、尚书左丞，拜同中书门下平章事，与萧顷同为宰
相。顷性畏慎周密，琪倜傥负气，不拘小节，二人多所”
异同，而琪内结赵岩、张汉杰等为助，以故顷言多沮。
顷尝掎摭其过，琪所私吏当得试官，琪改试为守，为
顷所发。末帝大怒，欲窜逐之，而岩等救解，乃得罢为
太子少保。唐庄宗灭梁，得琪，欲以为相，而梁之旧臣
多嫉忌之，乃以为太常卿，迁吏部尚书。同光三年秋，
天下大水，京师乏食尤甚，庄宗以朱书御札，诏百寮
上封事，琪上书数千言，其说漫然无足取，而庄宗独称重之，遂以为国计使。方欲以为相，而庄宗崩，明宗
入洛阳，群臣劝进，有司具仪，用柩前即位故事。霍彦
威、孔循等请改国号，绝土德，明宗、武君不晓其说，问
曰：“何为改号？”对曰：“庄宗受唐锡姓为宗属，继昭宗以
立，而国号曰唐。今唐天命已绝，宜改号以自新。”明宗
疑之，下其事群臣，群臣依违不决。琪议曰：“殿下宗室
之贤，立功三世。今兴兵向阙，以赴难为名，而欲更易
统号，使先帝便为路人，则茕然梓宫，何所依往！”明宗
以为然，乃发丧成服而后即位。以琪为御史中丞。自
唐末丧乱，朝廷之礼坏，天子未尝视朝，而入阁之制
亦废，常参之官日至正衙者，传闻不坐即退，独大臣
奏事，日一见便殿，而侍从内诸司日再朝而已。明宗
初即位，乃诏群臣五日一随宰相入见内殿，谓之起
居。琪以谓非唐故事，请罢五日起居，而复朔望入阁。
明宗曰：“五日起居，吾思所以数见群臣也，不可罢，而
朔望入阁可复。”然唐故事，天子日御殿见群臣曰“常
参。”朔望荐食诸陵寝，有思慕之心，不能临前殿，则御
便殿见群臣，曰“入阁。”宣政，前殿也，谓之“衙”，衙有仗，紫
宸，便殿也，谓之“阁。”其不御前殿而御紫宸也，乃自正
衙唤仗，由阁门而入，百官俟朝于衙者，因随以入见，
故谓之“入阁。”然衙，朝也，其礼尊；阁，宴见也，其事杀。自
乾符已后，因乱礼阙，天子不能日见群臣而见朔望，
故正衙常日废仗，而朔望入阁有仗。其后习见，遂以
入阁为重，至出御前殿，犹谓之“入阁，其后亦废，至是
而复然，有司不能讲正其事，凡群臣五日一入见中
兴殿、便殿也。此入阁之遗制，而谓之起居，朔望一出
御文明殿、前殿也，反谓之入阁。”琪皆不能正也。琪又
建言：“入阁有待制，次对官论事，而内殿起居，一见而
退，欲有言者，无由自陈，非所以数见群臣之意也。”明
宗乃诏起居日有言事者，许出行自便。又诏百官以
次转对。是时，枢密使安重诲专权用事，重诲前驺过
御史台门，殿直马延误冲之，重诲即台门斩延而后
奏。琪为中丞，畏重诲不敢弹纠，又惧谏官论列，乃托
宰相任圜，先白重诲而后纠，然犹依违不敢正言其
事。豆卢革等罢相，任圜议欲以琪为相，而孔循、郑玨
沮之，乃迁尚书右仆射。琪以状申中书，言《开元礼》，仆
射上书曰：“中书门下率百官送上。”中书下太常礼院
言无送上之文，而琪已落新授，复举上仪，皆不可。明
宗讨王都，已破定州，自汴还洛，琪当率百官至上东
门，而请至偃师奉迎。其奏章言败契丹之凶党，破真
定之逆城，坐误以定州为真定，罚俸一月。霍彦威卒，
诏琪撰《神道碑》文。彦威故梁将，而琪故梁相也。叙彦
威在梁事，不曰伪为冯道所駮。琪为人重然诺，喜称
人善，少以文章知名，亦以此自负。既贵，乃刻牙版为
金字曰：“前乡贡”进士李琪常置之坐侧。为人少持重，
不知进退，故数为当时所沮。以太子少傅致仕，卒年
六十。